Vena de virginidade

Vena de virginidade,
amabil’interzessora,
de latte dulze Segnora,
pro sos devotos pregade.

Bois chi distribuides
sas grassias de su Chelu
cun d’un’amorosu zelu
a nois las favorides,
cando afflittos nos bidides
piedosa bos mustrade.

Mustradebos cun clemenzia,
mama de sos peccadores,
intendide sos clamores
de sa mundana dolenzia,
sa divina onnipotenzia
cun amore supplicade.

O reina coronada
totu a bois faghimus festa
in s’ecclesia campestra
ue sezis venerada
pustis chi abbandonada
fit dai s’antighidade.

Inie fit su tesoro
de sa zelest’ermosura,
sa santissima figura
prezziada pius de s’oro.
O bland’amabile coro,
sas mentes illuminade.

Illuminade sas mentes
pro esser sos coros firmos,
guaride sos infirmos
chi bos invocant dolentes,
sas poveras parturentes
succurride e aggiuade.
In cussu sinu de amore
de latte dulze benignu
cun rispettosu carignu
allattezis su Criadore;
su die ’e su rigore
pro nois bos impignade.

Pro cuddas dulzes intragnas
de bonidade pienas
dadenos abbas serenas
pro bagnare sas campagnas
cand’in algunas siccagnas
hapemus nezzessidade.

Ausilios infinitos
continu bos dimandamus
Segnora: a bois pregamus
consolade sos afflittos,
a totu sos poverittos
grassias sumministrade.

Sos ojos bostros amantes
maternos e amorosos
in logos perigulosos
alzade a sos caminantes,
in mare sos navigantes
bois los accumpagnade.

Si de rajos, abb’e bentos
est s’aera infuriada,
fidelissima avvocada
intendide sos lamentos
pro fagher sos elementos
ponner in serenidade.

In bois vena s’inserrat
d’ogni grassia luminosa,
avvocada poderosa
sezis de sos de sa terra,
de famine, peste e gherra
continu nos liberade.

In cussa zeleste corte
pro nois interzedide,
grassia a Gesùs pedide
chi logremus cussa sorte,
chi in s’hora de sa morte
nos perdonet cun piedade.

De latte dulze Segnora
pro sos devotos pregade.